সংগীত ক্ষেত্ৰখনত ক'ব নোৱাৰাকৈয়ে অন্তৰ্ভূক্ত হোৱা একাংশই বৰ্তমান অসমীয়া সংগীত ক্ষেত্ৰখনত ইমান সুন্দৰ কিছু প্ৰকল্পৰ সৃষ্টি কৰি শ্ৰোতা-দৰ্শকক উৎসাহিত কৰিছে যে সেয়া একাষাৰে কৈ দিলেও হয়টো অতিৰঞ্জিত নহ'ব। শেহতীয়াকৈ আমি কথা পাতিছিলো জয়পুৰ ইন্টাৰনেছনেল ফিল্ম সমাৰোহত তিনিটাকৈ বঁটাপ্ৰাপ্ত ছবি "পৰিচয়" ৰ বেকগ্ৰাউণ্ড মিউজিকৰ দায়িত্বত থকা সৌৰভ মহন্তৰ সৈতে। শৈশৱৰ পৰা অসমীয়া সংগীত ক্ষেত্ৰখনত জড়িত সংগীতশিল্পী সৌৰভ মহন্ত। ৰূপালীপৰ্দাৰ সৈতে হোৱা এক এক্সক্লুচিভ সাক্ষাৎকাৰ যোগে যেতিয়া তেওঁক সংগীত ক্ষেত্ৰখনত কৰা আৰম্ভণিৰ বিষয়ে প্ৰশ্ন কৰা হৈছিল তেতিয়া তেওঁ কৈছিল যে, "সংগীত ক্ষেত্ৰখনত মোক জন্মৰ পৰা চিনাকী কৰাই দিছিল মোৰ মায়ে; যিহেতু এখন সাংগীতিক পৰিৱেশ থকা পৰিয়ালতে মোৰ সোভাগ্যক্ৰমে জন্ম হৈছিল গতিকে সংগীত ক্ষেত্ৰখনৰ সৈতে মই সৰুৰ পৰাই জড়িত হৈ পৰিছিলো। অল ইণ্ডিয়া ৰেডিঅ' ৰ অকণিৰ চৰা, দূৰদৰ্শনৰ শিশু অনুষ্ঠানত মোক আগবঢ়াই নিছিলে মোৰ মামা ককা খগেন মহন্ত দেৱে লগতে মোৰ মা আৰু মাহীয়ে। পিছলৈ ক'ব নোৱাৰাকৈয়ে মই গীত আৰু ছবিৰ সংগীত ব্যৱস্থাপনা তথা কন্ঠদান আদিত সোমাই পৰিছিলো।
